A Bizottság határozata
(2003. szeptember 12.)
az élő állatok és állati termékek Új-Zélandból történő behozatalára vonatkozó egészségügyi bizonyítványokról szóló 2003/56/EK határozat módosításáról
(az értesítés a C(2003) 3248. számú dokumentummal történt)
(EGT vonatkozású szöveg)
(2003/669/EK)
AZ EURÓPAI KÖZÖSSÉGEK BIZOTTSÁGA,
tekintettel az Európai Közösséget létrehozó szerződésre,
tekintettel a legutóbb a 2002/957/EK határozattal [1] módosított, az Európai Közösség és Új-Zéland közötti, az élő állatok és az állati termékek kereskedelme esetében alkalmazandó állat-egészségügyi intézkedésekről szóló megállapodás megkötéséről szóló, 1996. december 17-i 97/132/EK tanácsi határozatra [2], és különösen annak 4. cikkére,
mivel:
(1) Az Európai Közösség és Új-Zéland közötti, az élő állatok és az állati termékek kereskedelme esetében alkalmazandó állat-egészségügyi intézkedésekről szóló megállapodás (továbbiakban: a Megállapodás) elismeri a friss hús, húsipari termékek és egyes más állati termékek Új-Zélanddal folytatott kereskedelmére vonatkozó egészségügyi intézkedéseket.
(2) A legutóbb a 2003/385/EK [3] határozattal módosított 2003/56/EK [4] bizottsági határozat állapítja meg azon bizonyítványkiállítási követelményeket és a hivatalos egészségügyi bizonyítványok mintáit, amelyeket Új-Zélandból az élő állatok és állati termékek behozatalára kell használni. Azon esetekben, ahol a teljes egyenértékűség meghatározásra került, egyszerűsített bizonyítványokat is lehet használni, amelyek mintája a határozat II-V. mellékleteiben került meghatározásra.
(3) Az egyes fertőző szivacsos agyvelőbántalmak megelőzésére, az ellenük való védekezésre és a felszámolásukra vonatkozó szabályok megállapításáról szóló, 2002. május 22-i európai parlamenti és tanácsi határozat különleges bizonyítványkiállítási követelményeket ír elő állatok és állati eredetű termékek vonatkozásában a fertőző szivacsos agyvelőbántalmak terjedésének megelőzésére.
(4) A 2003/56/EK határozat I. mellékletét módosítani kell a 650/2003/EK rendelet új keletű módosításainak számításba vétele céljából és a friss hús, húsipari termékek és egyes más állati termékek Új-Zélanddal folytatott kereskedelmére vonatkozó egészségügyi intézkedések terén újabb egyenértékűség elismerésének kifejezésére.
(5) Ezért a 2003/56/EK határozatot megfelelően módosítani kell.
(6) Az e határozatban előírt intézkedések összhangban vannak az Élelmiszerlánc- és Állat-egészségügyi Állandó Bizottság véleményével,
ELFOGADTA EZT A HATÁROZATOT:
1. cikk
A 2003/56/EK határozat I. melléklete helyébe e határozat melléklete lép.
2. cikk
Ezt a határozatot 2003. szeptember 30-ától kell alkalmazni.
3. cikk
Ennek a határozatnak a tagállamok a címzettjei.
Kelt Brüsszelben, 2003. szeptember 12-én.